
Jun 2026. godine
Na osnovu Statuta Društva i Zakona o privrednim društvima Crne Gore, Skupština akcionara preduzeća H.T.P. „VELIKA PLAŽA“ A.D. – ULCINJ, PIB: 02018357, na sjednici održanoj 11.06.2026. godine, je usvojila sledeći:


STATUT
H.T.P. »VELIKA PLAŽA« A.D. ULCINJ 


Ovim Statutom akcionarskog društva H.T.P. »VELIKA PLAŽA« A.D. ULCINJ PIB: 02018357, REGISTARSKI BROJ: 40003420 (u daljem tekstu: Društvo), koje je organizovano kao akcionarsko društvo i koje je osnovano na neodređeno vrijeme, regulišu se pitanja od značaja  za poslovanje i organizaciju Društva, sa skraćenom oznakom firme HTP „ Velika Plaža“ AD Ulcinj, a posebno :
· pitanja za koja je Zakonom o privrednim društvima definisano da se regulišu statutom akcionarskog društva;
· ostala pitanja koja su od značaja za rad Društva, a shodno tome i od interesa  za Društvo i akcionare.


OPŠTE ODREDBE

Član 1.


Akcionarsko društvo (u daljem tekstvu: AD) je društvo fizičkih ili pravnih lica, osnovano radi obavljanja privredne djelatnosti, a čiji je klapital podijeljen na akcije. AD je svojom imovinom i obavezama potpuno odvojeno od akcionara.

Akcionari ne odgovaraju svojom imovinom za obaveze Društva.

H.T.P. »VELIKA PLAŽA« A.D. ULCINJ PIB: 02018357, REGISTARSKI BROJ: 40003420 je organizovano na način da isto ima svojstvo nejavnog akcionarskog društva, sa  jednodomnim sistemom upravljanja, a s tim u vezi Skupštinu akcionara i Odbor direktora kao organe ovog akcionarskog društva, te druge organe shodno odredbama Zakona i ovog Statuta.


OSNIVAČI I AKCIONARI

Član 2.

Osnivači i akcionari Društva su fizička i pravna lica Društva upisana, u navedenom svojstvu kod nadležnog organa – „Centralnog klirinškog depozitarnog društva“ A.D. (u daljem tekstu: CKDD)


NAZIV  DRUŠTVA

Član 3.

Društvo posluje pod sledećim punim nazivom: H.T.P. „VELIKA PLAŽA„ A.D. – ULCINJ.
Skraćeni naziv je: „VELIKA PLAŽA“ A.D.


SJEDIŠTE  DRUŠTVA, ADRESA, KONTAKT TELEFON I PEČAT DRUŠTVA

Član 4.

Sjedište društva je u Ulcinju - Velika Plaža bb, dok je adresa za prijem službene pošte Društva Ulica Vojvode Ilije Plamenca broj 110, Podgorica. 

Adresa za prijem elektronske pošte Društva (e-mail adresa) je htpvelikaplaza@t-com.me, dok je zvanični, kontakt tel. Društva +382 69 322 099. Odlukom nadležnog organa Društva se može promijeniti sjedište društva, adresa za prijem službene pošte, kontakt telefon, kao i e-mail adresa Društva. Društvo može osnivati poslovne jedinice i filijale, u skladu sa Zakonom.

Društvo ima pečat koji je okruglog oblika, prečnika 30 mm, sa ispisanim tekstom skraćenog naziva firme i ugraviranim zaštitnim znakom  u sredini pečata. Društvo može donijeti posebni pravilnik o upotrebi i čuvanju pečata. Pečat mogu upotrijebiti samo za to ovlašćena lica.


DJELATNOSTI  DRUŠTVA

Član 5.

Osnovna djelatnost Društva je: 55.10 – hoteli i sličan smještaj

Društvo se bavi i sledećim djelatnostima:

46.38 Trgovina na veliko ostalom hranom
46.39 Nespecijalizovana trgovina na veliko hranom, pićima i duvanom
46.90 Nespecijalizovana trgovina na veliko
47.11 Nespecijalizovana trgovina na malo pretežno hranom, pićima i duvanskim proizvodima
47.12 Ostala nespecijalizovana trgovina na malo
47.21 Trgovina na malo voćem i povrćem
49.32 Vanlinijski drumski prevoz putnika
49.33 Uslužne djelatnosti prevoza putnika vozilom s vozačem na zahtjev		
50.10 Pomorski i priobalni prevoz putnika
52.10 Skladištenje
55.20 Odmarališta i slični objekti za kraći boravak
55.30 Kampovi, autokampovi i prostori za kampovanje
55.90 Ostali smještaj
56.11 Djelatnosti restorana    			
56.12 Djelatnosti pokretnih objekata za posluživanje hrane		
56.21 Djelatnosti keteringa za razne događaje
56.22 Usluge keteringa na osnovi ugovora i ostale djelatnosti pripreme I posluživanja hrane  	
56.30 Djelatnosti pripreme i posluživanja pića
73.11 Djelatnost reklamnih agencija
73.12 Medijsko predstavljanje
79.11 Djelatnost putničkih agencija
79.12 Djelatnost tur-operatora
79.90 Ostale usluge rezervacije i djelatnosti povezane s njima
82.30 Organizovanje sastanaka i sajmova
93.11 Djelatnost sportskih objekata
93.19 Sportske djelatnosti, na drugom mjestu nepomenute 

Društvo će obavljati poslove spoljno-trgovinskog prometa u okviru registrovanih djelatnosti , kao i u unutrašnjem prometu.

Član 6.

Ukupan upisani osnovni kapital je 1.335.289.87 € koji je podijeljen u 58.761 akcija.
Vrijednost jedne akcije iznosi 22, 72 € i iste su raspoređene fizičkim i pravnim licima koji imaju svojstvo akcionara prema odgovarajućem aktu (evidenciji) nadležnog organa – Centralnog klirinškog depozitnog društva (CKDD), na način i u broju kako su upisani u evidenciji ovog organa.


AKCIJE

Član 7.

Akcija je hartija od vrijednosti koja predstavlja vlasnički udio u emitentu. (ovdje Društvu) Akcije se emituju, stiču, i prenose u dematerijalizovanom obliku i registruju u registru hartija od vrijednosti CKDD, u skladu sa zakonom kojim je uređeno tržište kapitala.

Akcija se ne može dijeliti. Ako je akcija u vlasništvu više lica, svi vlasnici smatraju se kao jedan akcionar, a prava iz akcije vrši jedan od suvlasnika, uz saglasnost ostalih vlasnika. U tom slučaju, vlasnici akcije solidarno i neograničeno odgovaraju za obaveze koje imaju kao akcionari.

Nominalna, kao i tržišna vrijednost akcije izražava se u eurima. Akcije AD-a emituju se na ime i moraju se evidentirati kod Komisije za tržište kapitala i registrovati u CKDD.


H.T.P. »VELIKA PLAŽA« A.D. ULCINJ PIB: 02018357, REGISTARSKI BROJ: 40003420 ima samo obične akcije iste klase, koje glase na ime, a prenos vlasništva nad istima nije ograničen. Pritom, svaka akcija daje jedan glas i pruža sva prava propisana Zakonom o privrednim društvima.

Društvo ne može emitovati akcije ispod nominalne vrijednosti.

Član 8.

Pored običnih, društvo može da izda i druge vrste akcija, kao i druge hartije od vrijednosti, a odluku o tome može donijeti isključivo skupština akcionara.


POVLAČENJE I PONIŠTAVANJE AKCIJA

Član 9.

Društvo može povući i poništiti akcije u slučajevima i na način kako to propisuje Zakon.

STICANJE SOPSTVENIH AKCIJA

Član 10.

Sopstvene akcije su akcije koje akcionarsko društvo stekne od svojih akcionara.

Sticanje sopstvenih akcija podrazumijeva da akcionarsko društvo stiče pravo svojine na akcijama.

Akcionarsko društvo ne može upisivati sopstvene akcije. Ako je akcije akcionarskog društva upisalo treće lice koje istupa u svoje ime, a za račun društva, smatraće se da je to lice upisalo akcije za svoj račun. Akcije akcionarskog društva ne može upisivati njegovo zavisno društvo ni treće lice koje istupa u svoje ime, a za račun zavisnog društva.

Osnivači akcionarskog društva, u slučaju povećanja osnovnog kapitala članovi odbora direktora, odnosno upravnog i nadzornog odbora, odgovorni su za uplatu, odnosno unos uloga za akcije upisane suprotno odredbama prethodnog stava ovog člana.

Lica iz prethodnog stava ovog člana Statuta mogu se osloboditi odgovornosti ako dokažu da nijesu znala niti su mogla znati da je došlo do kršenja predmetnih zabrana.

U pogledu uslova za sticanje sopstvenih akcija, načina i postupka sticanja, te druga relevantna pitanja u vezi sa sticanjem sopstvenih akcija primjenjuju se odredbe Zakona.

7. ORGANI DRUŠTVA

Član 11.

Vlasnici Društva su njegovi akcionari.

Imajući u vidu da je ovo akcionarsko društvo organizovano kao nejavno akcionarsko društvo sa jednodomnim sistemom upravljanja, organi Društva su :

1. Skupština akcionarskog društva – obavezni organ Društva, koji je ujedno i najviši organ AD-a;
1. Odbor direktora – organ upravljanja Društvom;

Osim navedenog, Društvo ima i:
1. Sekretara – koji je nadležan za izvršavanje odluka Odbora direktora, te staranje o njihovom sprovođenju, te vrši nadležnosti utvrđene Zakonom o privrednim društvima;
1. Internog revizora;
1. Eksternog revizora;
1. Revizorski odbor.


SKUPŠTINA AKCIONARSKOG DRUŠTVA

Član 12.

Skupštinu akcionarskog društva (u daljem tekstu: Skupština) čine svi akcionari, nezavisno od broja i klase akcija koje posjeduju. Svi akcionari imaju pravo da prisustvuju Skupštini akcionara. Članovi odbora direktora, po pravilu, prisustvuju sjednici skupštine akcionarskog društva.Generalni direktor i predsjednik odbora direktora i sekretar Društva, obavezno prisustvuju sjednicama skupštine akcionarskog društva, osim ako su spriječeni iz opravdanih razloga.

Skupština akcionara Društva: 
1) vrši izmjene i dopune, odnosno donosi novi statut društva;
2) imenuje i razrješava direktora, članove odbora direktora;
3) imenuje i razrješava revizore;
4) imenuje i razrješava likvidatore;
5) usvaja godišnje finansijske izvještaje i izvještaje o poslovanju društva;
6) donosi odluku o dobrovoljnoj likvidaciji društva ili podnošenju predloga za pokretanje stečajnog postupka;
7) usvaja politiku naknada i odlučuje visini naknada članova odbora direktora;
8) donosi odluku o raspolaganju imovinom velike vrijednosti Društva;
9) donosi odluku o raspodjeli dobiti;
10) donosi odluku o povećanju ili smanjenju osnovnog kapitala Društva;
11) donosi odluku o emisiji zamjenljivih obveznica ili varanata;
12) donosi odluku o restrukturiranju Društva;
13) donosi odluku o povlačenju jedne ili više klasa akcija sa regulisanog tržišta, odnosno multilateralne trgovačke platforme u smislu zakona kojim se uređuje tržište kapitala;
14) donosi poslovnik i
15) odlučuje o drugim pitanjima u skladu sa Zakonom i statutom Društva.
Skupština akcionarskog društva može da odlučuje i o pitanjima koja su u nadležnosti odbora direktora, na zahtjev tog organa, kao i za slučaj kada je i ako to predviđeno statutom Društva.

Član 13.

Sjednica skupštine Društva može biti redovna i vanredna.

Redovna sjednica skupštine Društva održava se jednom godišnje, najkasnije u roku od šest mjeseci od završetka poslovne godine.

Neodržavanje redovne sjednice skupštine akcionarskog društva nema uticaja na pravnu valjanost pravnih poslova, radnji i odluka Društva.

Vanredna sjednica skupštine akcionarskog akcionarskog društva održava se po potrebi kao i kad je to određeno Zakonom ili statutom Društva.

Sjednicu skupštine Društva saziva odbor direktora. Ako se Društvo nalazi u postupku likvidacije, sjednicu skupštine akcionarskog društva saziva likvidator.

Akcionari koji posjeduju akcije koje čine najmanje 5% osnovnog kapitala Društva i 5% glasačkih prava u okviru svoje klase, kao i revizor Društva imaju pravo da odboru direktora, podnesu zahtjev za sazivanje vanredne sjednice skupštine Društva. Konkretni zahtjev za sazivanje skupštine akcionara se podnosi u pisanom obliku i obavezno sadrži predlog dnevnog reda, predlog odluka čije se usvajanje predlaže sa obrazloženjem, podatke o podnosiocima zahtjeva i broju akcija koje posjeduju. Odbor direktora je dužan da sazove vanrednu sjednicu skupštine akcionarskog društva u roku od 15 dana od dana prijema ovdje regulisang zahtjeva, na teret sredstava Društva. U tom slučaju, dnevni red vanredne sjednice skupštine Društva utvrđuje se prema predlogu dnevnog reda iz zahtjeva podnijetog na način definisan ovim stavom, ako su predložena pitanja o kojima se odlučuje u nadležnosti skupštine Društva.

Ako se redovna sjednica skupštine akcionarskog društva ne održi najkasnije u roku od šest mjeseci od završetka poslovne godine, akcionar koji ima pravo učešća u radu skupštine, kao i svaki član odbora direktora, može, u roku od tri mjeseca od isteka roka za održavanje redovne sjednice, podnijeti predlog nadležnom sudu da, u vanparničnom postupku, naloži održavanje te sjednice.

Ako odbor direktora ne sazove vanrednu sjednicu skupštine Društva na zahtjev lica iz stava 6 ovog člana, u roku od 15 dana od dana prijema zahtjeva, svaki podnosilac zahtjeva može podnijeti predlog nadležnom sudu da, u vanparničnom postupku, naloži održavanje te sjednice.

U slučaju iz stava 7 i 8 ovog člana, sud je dužan da donese odluku u roku od 30 dana od dana podnošenja predloga, a žalba na konkretnu odluku ne odlaže izvršenje iste. Predmetna odluka Suda sadrži mjesto i vrijeme održavanja sjednice, način pozivanja na sjednicu, dnevni red sjednice, kao i ime i prezime lica koje saziva i predsjedava sjednicom. Troškove sazivanja i održavanja sjednice skupštine Društva snosi samo Društvo. 

Član 14.

Poziv za sjednicu skupštine Društva naročito sadrži:
1) datum slanja poziva;
2) vrijeme i mjesto održavanja sjednice;
3) dnevni red sa predlogom odluka sa obrazloženjem, uz navođenje klase i ukupnog broja akcija koje o tim odlukama glasaju i većini potrebnoj za donošenje tih odluka;
4) obavještenje o načinu na koji se mogu preuzeti, odnosno gdje se može ostvariti uvid u materijale za sjednicu, kao i naznaku internet stranice Društva na kojoj će biti dostupne informacije od značaja za održavanje sjednice;
5) uputstvo o pravima i načinu ostvarivanja prava akcionara da učestvuju i glasaju na sjednici skupštine, u skladu sa Zakonom i statutom Društva;
6) obrazac punomoćja za glasanje na skupštini akcionara, ako ga ima i
7) obavještenje o danu utvrđivanja svojstva akcionara.

Poziv za sjednicu skupštine Društva upućuje se akcionarima najranije 42, a najkasnije 21 dan prije dana održavanja sjednice.

Poziv za sjednicu skupštine akcionarskog društva upućuje se objavljivanjem na internet stranici Društva, s obzirom da ovo Društvo ima više od 100 akcionara.

Društvo je dužno da poziv za sjednicu dostavi organu nadležnom za registraciju u CRPS i CKDD odmah po donošenju odluke o sazivanju sjednice, a najkasnije prvog narednog radnog dana, radi objavljivanja poziva na internet stranicama CRPS i CKDD.

Poziv za sjednicu skupštine Društva mora biti dostupan na internet stranici Društva, CRPS, CKDD i regulisanog tržišta, odnosno multilateralne trgovačke platforme do dana održavanja sjednice. Troškove objavljivanja i slanja poziva za sjednicu skupštine Društva snosi Društvo.

Društvo je dužno da materijale za sjednicu skupštine stavi na raspolaganje akcionarima istovremeno sa slanjem poziva. Materijali za sjednicu skupštine naročito obuhvataju tekst predloga odluke za svaku tačku dnevnog reda, te svu relevantnu dokumentaciju koja je podnesena skupštini Društva. Društvo je u obavezi da materijale za sjednicu skupštine stavi na raspolaganje akcionarima objavljivanjem na internet stranici Društva, te da omogući preuzimanje tih materijala. Ako zbog tehničkih poteškoća akcionar nije u mogućnosti da preuzme materijale za sjednicu skupštine sa internet stranice Društva, Društvo je dužno da mu omogući da lično ili preko punomoćnika, za vrijeme radnog vremena Društva, ostvari uvid u materijale u sjedištu Društva, odnosno u prostorijama Društva izvan sjedišta, ako se djelatnost obavlja u više mjesta ili da materijale dostavi putem pošte akcionaru koji to bude zahtijevao, o trošku Društva.
	
Sjednica skupštine Društva održava se u sjedištu Društva. Izuzetno od navedenog, u slučaju vanredne situacije (prirodne nepogode, epidemije i sl.), odbor direktora može donijeti odluku da se sjednica skupštine Društva održi u mjestu na teritoriji Crne Gore različitom od mjesta sjedišta.

Član 15.

Skupština Društva odluke donosi većinom glasova prisutnih akcionara sa pravom glasa po određenom pitanju, ako Zakonom za odlučivanje o pojedinim pitanjima nije predviđen veći broj glasova. Prilikom utvrđivanja većine za odlučivanje, u obzir se uzimaju i glasovi akcionara koji su glasali pisanim ili elektronskim putem. Skupština Društva ne može donositi odluke o pitanjima koja nijesu na dnevnom redu, s tim što se dnevni red sjednice skupštine Društva može izmijeniti, odnosno dopuniti i na samoj sjednici ako su prisutni svi akcionari sa pravom glasa i ako jednoglasno prihvate izmjenu, odnosno dopunu dnevnog reda.

Sjednicu skupštine Društva bilo koji član odbora direktora i isti predsjedava sjednicom skupštine Društva do izbora predsjednika skupštine.

Predsjednik skupštine Društva bira se većinom glasova prisutnih akcionara. Predsjednik skupštine Društva ne može biti član organa upravljanja, s tim da to može biti akcionar ili treće lice.

Kvorum potreban za rad sjednice skupštine Društva čine akcionari koji posjeduju više od polovine ukupnog broja akcija sa pravom glasa, a koji su lično prisutni ili zastupani putem punomoćnika. U kvorum se računaju i glasovi akcionara koji su glasali pisanim ili elektronskim putem. Prisustvo akcionara ili njihovih punomoćnika na Skupštini akcionara dokazuje se potpisivanjem liste prisutnih na kojoj se iskazuje i broj glasova koje posjeduje svaki akcionar. Listu prisutnih potpisuju predsjedavajući Skupštine i Sekretar Društva.

Odluke skupštine Društva donose se javno, kao i glasanjem putem glasačkih listića (tj. pisanim putem od strane akcionara, u kom slučaju potpis akcionara na glasačkom listiću mora biti ovjeren od strane za to nadležnog organa, u skladu sa Zakonom), osim kada je i ukoliko je Zakonom za pojedina pitanja predviđeno drukčije glasanje.

Član 16.

Na sva pitanja koja se tiču skupštine akcionara Društva (ponovljena skupština akcionara, odložena skupština akcionara, proširenje dnevnog reda skupštine, poništavanje i drugi vidovi osporavanja odluka skupštine i sl.), kao i na sva druga pitanja u vezi sa samom skupštinom akcionara Društva, a koja nisu izričito regulisana ovim Statuom Društva, primjenjuju se odredbe Zakona o privrednim društvima.


ODBOR DIREKTORA

Član 30.

Odbor direktora je kolektivni organ kojim rukovodi predsjednik. Broj članova Odbora direktora Društva je tri (3).

Članovi odbora direktora su dva (2) izvršna i jedan (1) neizvršni direktor. Članovi odbora direktora registruju se u CRPS.

Odbor direktora imenuje jednog od izvršnih direktora ovlašćenih za zastupanje akcionarskog Društva za generalnog direktora. Generalni direktor koordinira rad izvršnih direktora, organizuje obavljanje djelatnosti Društva. Generalni direktor registruje se u CRPS.

Neizvršni direktor vrši nadzor nad radom izvršnih direktora. Neizvršni direktor ne može biti lice koje je zaposleno u Društvu.

Odbor direktora Društva ima predsjednika. Predsjednika odbora direktora biraju članovi odbora direktora međusobno. Predsjednik odbora direktora rukovodi odborom direktora i odgovoran je za efikasnost rada odbora. Predsjednik odbora direktora zastupa akcionarsko društvo u odnosu sa izvršnim direktorima i sa sekretarom društva. Predsjednik odbora direktora registruje se u CRPS.

Odbor direktora može da razriješi postojećeg i izabere novog predsjednika odbora direktora u bilo koje vrijeme, bez navođenja razloga.

Član 31.

Ovlašćenja i nadležnosti Odbora direktora Društva određuju se Zakonom i ovim Statutom.

Odbor direktora:
1) usvaja poslovnu strategiju Društva i prati njeno sprovođenje;
2) daje obavezujuća uputstva izvršnim direktorima;
3) imenuje sekretara Društva;
4) vrši unutrašnji nadzor nad poslovanjem Društva;
5) utvrđuje računovodstvene politike Društva i politike upravljanja rizicima;
6) saziva sjednice skupštine Društva i utvrđuje predlog dnevnog reda sa predlozima odluka;
7) izvršava odluke skupštine Društva;
8) predlaže skupštini Društva odluku o isplati redovnih dividendi u skladu sa ovim zakonom;
9) donosi odluku o raspodjeli vanrednih dividendi, ako je za to ovlašćen odlukom skupštine Društva;
10) donosi odluku o sticanju sopstvenih akcija bez odobrenja skupštine Društva, u skladu sa zakonom;
11) daje i opoziva prokuru;
12) podnosi skupštini Društva godišnji izvještaj o naknadama članova odbora direktora, u skladu sa zakonom;
13) donosi poslovnik;
14) donosi akt o unutrašnjoj organizaciji i sistematizaciji Društva;
15) vrši i druge poslove u skladu sa zakonom i statutom Društva.

Odbor direktora, na redovnoj sjednici skupštine Društva, podnosi izvještaje o:
1) računovodstvu i finansijskom stanju Društva i sa njim povezanih društava, ako ih ima;
2) usklađenosti obavljanja djelatnosti Društva sa zakonom i drugim propisima;

3) kvalifikovanosti i nezavisnosti revizora Društva u odnosu na Društvo, ako su finansijski izvještaji društva bili predmet revizije;
4) ugovorima zaključenim između Društva i direktora, kao i sa njima povezanim licima u smislu zakona;
5) sticanju sopstvenih akcija Društva;
6) rezultatima poslovanja Društva, kao i ukupnoj finansijskoj poziciji u kojoj se Društvo nalazi sa opisom glavnih rizika kojima je Društvo izloženo, uključujući i sve važnije poslovne događaje koji su se pojavili po isteku poslovne godine;
7) očekivanom razvoju Društva u budućnosti.

Član 32.

Član odbora direktora Društva mora biti poslovno sposobno fizičko lice.

Član odbora direktora Društva ne može biti:
1) lice koje je osuđivano za krivična djela protiv: prava iz rada, intelektualne svojine, platnog prometa i privrednog poslovanja, imovine i službene dužnosti, dok traju pravne posljedice osude;
2) revizor Društva ili lice koje je bilo angažovano u vršenju revizije finansijskih izvještaja akcionarskog društva, do isteka roka u skladu sa posebnim zakonom;
3) lice kome je izrečena mjera bezbjednosti zabrana obavljanja djelatnosti koja čini pretežnu djelatnost Društva, za vrijeme dok ta mjera traje;
4) lice kome je u državi članici Evropske unije izrečena mjera zabrana obavljanja djelatnosti ili zabrana obavljanja funkcije člana organa upravljanja, u skladu sa propisima te države članice.

Ako za vrijeme trajanja mandata član odbora direktora Društva prestane da ispunjava uslove za imenovanje, dužan je da o tome, bez odlaganja, obavijesti odbor direktora, koji će o ovoj činjenici obavijestiti skupštinu Društva.

Članovi Odbora direktora biraju se na period od četiri godine. Po isteku mandata, član Odbora direktora može biti ponovo imenovan.

Svojstvo člana odbora direktora prestaje:
1) smrću;
2) gubitkom ili ograničavanjem poslovne sposobnosti;
3) istekom mandata na koji je imenovan;
4) prestankom ispunjavanja uslova za imenovanje u skladu sa ovim zakonom;
5) podnošenjem pisane ostavke organu koji ga je imenovao;
6) razrješenjem;
7) imenovanjem likvidatora ili stečajnog upravnika.

Odluka o razrješenju člana odbora direktora ne mora da sadrži razloge za razrješenje. Prestanak svojstva člana odbora direktora registruje se u CRPS, u roku od sedam dana od dana nastupanja okolnostiiz prethodnog stava.

Član 33.

Kandidata za člana odbora direktora mogu predložiti:
1) odbor direktora;
2) akcionar ili više njih, koji zajedno imaju akcije sa najmanje 5% prava glasa;
3) komisija za imenovanje, ako postoji.

Uz predlog za izbor određenog kandidata za člana odbora direktora, prilažu se biografski i drugi podaci koji mogu biti od značaja prilikom donošenja odluke o izboru kandidata.

Prilikom izbora članova odbora direktora, svaka akcija sa pravom glasa daje broj glasova jednak ukupnom broju članova odbora koje skupština Društva imenuje. Akcionar može sve glasove dati jednom kandidatu ili ih rasporediti na više kandidata.

Glasanje za članove odbora direktora je uspješno ako:
1) su svi članovi odbora direktora izabrani u istom krugu glasanja;
2) je svaki od izabranih kandidata za člana odbora direktora dobio više glasova od bilo kojeg kandidata koji nije izabran.

Ako nijesu ispunjeni uslovi iz prethodnog stava ovog člana, glasanje za izbor članova odbora direktora će se ponoviti najviše dva puta na istoj sjednici skupštine, s tim da, prije ponovnog glasanja, predlagači mogu izmijeniti svoje predloge, u skladu sa poslovnikom skupštine Društva.

Član 34.

Predsjednik odbora direktora zakazuje sjednicu odbora kad god se za tim ukaže potreba. Predsjednik odbora direktora dužan je da zakaže sjednicu odbora na pisani zahtjev člana odbora ili revizora Društva.

Ako predsjednik odbora direktora, ne sazove sjednicu odbora na zahtjev iz stava 1 ovog člana  Statuta, u roku od 14 dana od dana podnošenja zahtjeva, sjednicu odbora može sazvati bilo koji član odbora direktora.

Član odbora direktora koji sazove sjednicu u skladu sa stavom 2 ovog člana Statuta, u pozivu za sjednicu navodi razloge sazivanja sjednice i predlaže dnevni red.

U slučaju odsustva ili spriječenosti predsjednika odbora, svaki od članova odbora direktora može sazvati sjednicu odbora, a većinom glasova prisutnih članova bira se jedan od njih za predsjedavajućeg.

Pisani poziv za sjednicu odbora direktora, odnosno nadzornog odbora sa dnevnim redom i materijalom za sjednicu, dostavlja se svim članovima odbora direktora najkasnije osam dana prije dana održavanja sjednice, ako se svi članovi odbora direktora drugačije ne dogovore.


Član 35.

Sjednice odbora direktora mogu se održati i korišćenjem elektronskih oblika komunikacije. (telefon, telegraf, telefaks i dr.)

Sjednicama odbora direktora mogu prisustvovati i revizor društva i druga stručna lica, ako je njihovo prisustvo potrebno za raspravljanje po pojedinim pitanjima dnevnog reda.

Sjednici na kojoj se raspravlja o finansijskim izvještajima Društva obavezno prisustvuje revizor Društva.

Sjednica odbora direktora može se održati ako joj prisustvuje više od polovine ukupnog broja članova.

Odbor direktora donosi odluke većinom glasova prisutnih članova. Svaki član odbora direktora, odnosno nadzornog odbora ima pravo na jedan glas. U slučaju kad su glasovi članova odbora direktora podijeljeni tako da se odluka ne može donijeti, glas predsjednika odbora je odlučujući.

Zapisnik sa sjednice odbora direktora Društva obavezno sadrži:
1) datum, mjesto i vrijeme održavanja sjednice;
2) imena i prezimena lica koja su prisustvovala sjednici;
3) ime i prezime lica koje vodi zapisnik;
4) način i rezultate glasanja za svaku tačku dnevnog reda, sa usvojenim odlukama.

Zapisnik potpisuju svi prisutni članovi odbora direktora i lice koje vodi zapisnik.

Zapisnik se sačinjava u roku od sedam dana od dana održavanja sjednice i unosi se u jedinstvenu knjigu evidencija.

SEKRETAR

Član 36.

Društvo ima sekretara AD-a, koga imenuje odbor direktora.

Prilikom imenovanja, sekretaru Društva utvrđuje se zarada, odnosno naknada ako nije zaposlen u Društvu.

Sekretar akcionarskog društva imenuje se na period od deset (10) godina i može biti ponovo imenovan.
Sekretar Društva:
1) priprema sjednice skupštine Društva i vodi zapisnike;
2) priprema materijal za sjednice odbora direktora i vodi zapisnike;
3) čuva dokumentaciju, zapisnike i odluke sa sjednica iz tač. 1 i 2 ovog stava;
4) daje na uvid akte dokumentaciju akcionarima i vodi neposrednu komunikaciju sa akcionarima u ime Društva;
5) dostavlja organu nadležnom za registraciju u CRPS dokumentaciju i podatke u skladu sa zakonom, radi registracije.

INTERNI REVIZOR

Član 37.

Poslove interne revizije u Društvima vrše interni revizor, dok nadzor vrši revizorski odbor u skladu sa zakonom kojim se uređuje revizija i Zakonom o privrednim društvima.

Odbor direktora imenuje internog revizora na predlog revizorskog odbora.

Interni revizor o svom radu redovno izvještava revizorski odbor i odbor direktora.

Društvo internim aktima uređuje način sprovođenja i organizaciju rada interne revizije.

REVIZOR 
(EKSTERNA REVIZIJA)

Član 38.

Revizija finansijskih izvještaja Društva vrši se po završetku finansijske godine, prije održavanja redovne sjednice skupštine akcionarskog društva, u skladu sa zakonom.

Reviziju iz stava 1 ovog člana vrši ovlašćeni revizor ili društvo za reviziju u skladu sa zakonom kojim se uređuje revizija, a kog imenuje skupština Društva.

REVIZORSKI ODBOR

Član 39.

Društvo ima revizorski odbor, koji ima najmanje tri člana. Članove i predsjednika revizorskog odbora imenuje skupština Društva.

Sjednicama revizorskog odbora može, po pozivu, da prisustvuje predsjednik odbora direktora, generalni direktor, interni revizor i revizor i druga lica.

EVIDENCIJA I DOKUMENTACIJA

Član 40.


Društvo u svom sjedištu mora da vodi svu evidenciju i da posjeduje svu dokumentaciju koju izričito propisuje Zakon o privrednim društvima i to na način kako je regulisano navedenim propisom.

POSLOVNA TAJNA

Član 41.

Posebnom odlukom Skupštine se utvrđuje koja se dokumenta imaju smatrati poslovnom tajnom, kojim licima mogu da raspolažu i kakva je odgovornost u slučaju povrede čuvanja poslovne tajne.

AKTI DRUŠTVA

Član 42.

Pored Statuta Društvo ima i druge opšte akte koje donose Skupština i Odbor direktora.

POSTUPAK ZA IZMJENE I DOPUNE STATUTA 
I ZAVRŠNE ODREDBE

Član 43.

Statut Društva mijenja se odlukom skupštine Društva koja se donosi dvotrećinskom većinom svih akcija sa pravom glasa. Na sva druga pitanja u vezi sa izmjenama i dopunama ovog Statuta u pogledu načina, uslova i postupka izmjena, odnosno dopuna istog, neposredno se primjenjuje Zakon.

Član 44.

Statut stupa na snagu danom donošenja.




PREDSJEDNIK-PREDSJEDAVAJUĆI

